  Виталий Пронин Президент Александр Волков сӥлы кариз Чернобыльын пуштон бервылэз утялтонэ пыриськемъёсты - гадь вылазы бырттӥз «За заслуги перед Отечеством» орденлэсь кыкетӥ степенё медальзэ.Кышкыт авария дырысен туэ апрель толэзе 26 ар тырмиз ни, но солэн бервылыз туннэ но шӧдӥське. Шаерысьтымы 3 сюрс пала адями соку сюрес вылэ потӥз. Президент доры та пӧлысь пичи люкетэз гинэ люкаськылӥз. Но соос огзы но вунэтэмын ӧвӧл, оскытӥз Президент. Кун тодаз возе соослэсь, улонзэс жалятэк, Родинамы понна тыршемзэс.- Соку валаса но ӧм вуттэ, макем кышкыт интые келяло милемыз, - верало чернобылецъёс.Тодаз вае Ижысь Василий Перевозчиков:- 1987-тӥ арын сентябрь толэзе вал со. Коркаме липисько. Ӝыт пал ини военкоматысь повестка вуттӥзы: ӵуказе ӵукна ик, пе, сюрес вылэ дасяськы.Кытчы кошкемзэ ачиз но, кузпалыз но тыро-пыдо валаса ик ӧз вуттэ. Соку воргоронлы 34 арес вал, будӥзы нылыз но пиез. В. Перевозчиков водительын ужа вал бере, отын но руль сьӧры ик пуктӥзы. Улӥзы Белоруссиын, котькуд нунал Украинае, Брагинской районэ потазы.- Куать толэзьлы шуыса нуизы вал, тырмиз кык толэзез но, - шуэ чернобылец. - Та дыр куспын 10 рентген облучение басьтӥ - эмъясьёс кыльыны ӧз лэзе ни.Чернобыле шедемъёслэсь тазалыксэс нуналлы быдэ эскерылӥзы. Озьы тросэз отысь чакламлэсь вазь берытсконо луизы. Кык толэзь сяна ӧз возе Эгралась Трифон Протопоповез но.- Пуштон бервылэз ведра вуэн миськылӥм, куддыр - гольык ки но, - тодаз вае воргорон. - Но отын кема возьыны ӧз дӥсьтэ, кык нылъёсы вал ни ке но. Аслым соку 35 арес вал. Чернобыле лэзён азьын одно лыдэ басьтӥзы, вань-а тынад семьяед, будо-а нылпиосыд. Мыным куинь пол повестка вуылӥз. Кык полаз сборной пунктысь берен берыктылӥзы. Куинетӥяз 5 часын ӵукна йыгаськизы, соку ик сюрес вылэ бичаськыны косӥзы...Чернобылецъёс возьма-тӥзы: подвигъёслы инты войнаын сяна но сюре. Пуштэм бервылысь берыктӥськыса но, соос асьсэды возьмато ужын: нянь будэто, трактор, машина вортто, улон юртъёс ӝуто...Элина Кумачёва. Теги: АлександрВолков  